b'\n_START_ARTICLE_\nSuomen jalkapallon olympiajoukkue\n_START_PARAGRAPH_\nSuomen jalkapallon olympiajoukkue oli vuosina 1979\xe2\x80\x931988 toiminut jalkapallomaajoukkue, joka edusti Suomea vuosien 1980, 1984 ja 1988 kes\xc3\xa4olympialaisten karsinnoissa. Joukkue osallistui my\xc3\xb6s vuoden 1980 Moskovan olympialaisten jalkapalloturnaukseen. Kyseess\xc3\xa4 on edelleen viimeisin kes\xc3\xa4olympialaisissa kilpaillut suomalainen palloilujoukkue. Olympiajoukkue toimi Suomen Palloliiton alaisuudessa Suomen A-maajoukkueen rinnalla.\n_START_SECTION_\nHistoria\n_START_PARAGRAPH_\nOlympialaiset oli vuoteen 1992 saakka rajattu p\xc3\xa4\xc3\xa4s\xc3\xa4\xc3\xa4nt\xc3\xb6isesti vain amat\xc3\xb6\xc3\xb6riurheilijoille. Suomen olympiajoukkue perustettiin 1979, kun jalkapallon olympiaturnauksen s\xc3\xa4\xc3\xa4nt\xc3\xb6j\xc3\xa4 muutettiin. Euroopan ja Etel\xc3\xa4-Amerikan maista saivat vuoden 1980 kisoihin osallistua ammattilaiset, jotka eiv\xc3\xa4t olleet pelanneet MM-kisojen karsintaotteluissa tai lopputurnauksissa. Vuoden 1984 kisoihin s\xc3\xa4\xc3\xa4nt\xc3\xb6\xc3\xa4 muutettiin viel\xc3\xa4 niin, ett\xc3\xa4 vain MM-lopputurnauksessa esiintyneet pelaajat olivat edustuskelvottomia._NEWLINE_Koska olympiajalkapalloon eiv\xc3\xa4t osallistuneet kaikkien maiden parhaat pelaajat, ei Kansainv\xc3\xa4linen jalkapalloliitto FIFA pid\xc3\xa4 niit\xc3\xa4 virallisina A-maaotteluina. FIFA:n ja joidenkin Suomen vastustajien k\xc3\xa4yt\xc3\xa4nn\xc3\xb6st\xc3\xa4 poiketen Suomen Palloliitto kuitenkin laskee kaikki Olympiajoukkueen ottelut virallisiksi A-maaotteluiksi. Suomen olympiajoukkue pelasi yhteens\xc3\xa4 27 ottelua 13 eri maata vastaan. Vastustajista L\xc3\xa4nsi-Saksa, Jugoslavia, Puola, DDR ja Ruotsi eiv\xc3\xa4t pid\xc3\xa4 otteluita virallisina. Lis\xc3\xa4ksi Tanska ei laske A-maaotteluiksi vuoden 1980 olympialaisten karsintapelej\xc3\xa4._NEWLINE_Suomen olympiajoukkuetta valmensi sen historian aikana nelj\xc3\xa4 eri valmentajaa. Vuonna 1979 Moskovan kisojen karsinnoissa valmentajana toimi entinen T\xc5\xa1ekkoslovakian maajoukkuepelaaja Ji\xc5\x99\xc3\xad Pe\xc5\xa1ek. Kun Suomi ei selviytynyt kisoihin, joutui Pe\xc5\xa1ek j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4. Samassa karsintalohkossa pelanneiden L\xc3\xa4nsi-Saksan ja Norjan liitytty\xc3\xa4 Moskovan kisojen olympiaboikottiin, sai Suomi kuitenkin paikan turnauksesta. Moskovassa joukkuetta valmensi samaan aikaan my\xc3\xb6s A-maajoukkueen valmentajana ty\xc3\xb6skennellyt Esko Malm._NEWLINE_Seuraavan kerran olympiajoukkue koottiin vuonna 1983 Los Angelesin kisojen karsintoja varten. Valmentajana oli Martti Kuusela, joka Malmin tavoin toimi samaan aikaan A-maajoukkueen p\xc3\xa4\xc3\xa4valmentajana. Vuonna 1986 alkaneissa Soulin olympialaisten karsinnoissa joukkueen per\xc3\xa4simess\xc3\xa4 oli Jukka Vakkila. Suomi ei selviytynyt kummallakaan kertaa itse kisoihin._NEWLINE_Vuoden 1992 Barcelonan kisoista alkaen olympialaisissa ovat pelanneet p\xc3\xa4\xc3\xa4osin alle 23-vuotiaista pelaajista koostuvat joukkueet. Euroopan osalta karsintana olympiaturnaukseen toimii alle 21-vuotiaiden EM-kilpailut.'